A Pomba do Arco e Queremos Galego informaron en Foz sobre mobilización do 18 de outubro en Compostela |\nHome Actualidade A Pomba do Arco e Queremos Galego informaron en Foz sobre mobilización do 18 de outubro en Compostela\nFOZ .- Compoñentes da asociación cultural A Pomba do Arco de Foz e voluntarios focenses da Plataforma Queremos Galego, informaron no mercado de Foz sobre mobilización convocada, para o día 18 de outubro en Santiago de Compostela. Repartiron propaganda entre os asistentes ó mercado e animáronos a participar da mobilización.\nA Asociación Cultural “A Pomba do Arco” e voluntarios da sección focega da “Plataforma Queremos Galego” aproveitaron a celebración do mercado de Foz para repartir propaganda da manifestación que en defensa do galego se celebrará en Compostela o vindeiro 18 de Outubro.\nOs membros da sección focega da “Plataforma Queremos Galego” animaron os asistentes ao mercado de Foz a participar da mobilización do 18 de Novembro e recordaron que haberá un autobús gratuíto desde Foz para acudir a manifestación que saíra o Domingo 18 ás 09:00 de diante do Concello. Neste sentido desde a Plataforma “Queremos Galego” recordaron que aquelas persoas que queiran acudir a manifestación debe anotarse chamando ao Tlf:982-140-654 en horario de 11:00 a 13:00 e de 18:30 a 20:30 de Luns a Venres.\nOs membros de Queremos Galego fixeron fincapé “na difícil situación que está a vivir a lingua neste momento concreto. A ese estado de saúde de por si preocupante, como reflicten todos os estudos elaborados ate o momento, únese un elemento non menos grave: as medidas regresivas que no ámbito da lingua ou da cultura está a aplicar o actual goberno da Xunta xa desde os primeiros días da lexislatura”.\nDesde Queremos Galego chamouse “a transformar en enerxía a prol da defensa do noso idioma, elemento central da nosa existencia colectiva, a gran preocupación que a actual política lingüística do goberno galego ten creado en amplos sectores da sociedade. Instamos ao noso pobo a moverse a favor de aquilo que nos une e identifica, que nos sitúa as galegas e os galegos no mundo no mesmo nivel que as outras culturas do planeta, aquilo que nos fai universais: a nosa lingua”.\nXa por último os colectivos que conforman a Plataforma “Queremos Galego” en Foz insistiron na importancia da mobilización do día 18 de d Outubro e animaron ao conxunto de entidades sociais e persoas a título particular de Foz a adherise a mesma a través do correo electrónico queremosgalego@queremosgalego.org\nO TSXGa anula a declaración de impacto ambiental da piscifactoría de Foxo Longo en Rinlo, Ribadeo


EU denuncia a precarización e a destrución do emprego de calidade en Galicia, que encabeza este mes a suba do paro en España | Tercera Información\nEU denuncia a precarización e a destrución do emprego de calidade en Galicia, que encabeza este mes a suba do paro en España\nOs datos do paro evidencian a consolidación dun dramático fenómeno no mercado laboral consistente na destrución de emprego, concretamente do emprego indefinido e de calidade que é substituído polo emprego temporal e precario.\nA necesaria construcción da Terceira República día a día\nEsquerda Unida considera que o modelo laboral imposto polo PP vai parello á estacionalidade e á precariedade\nEsquerda Unida apoia a Folga Feminista do 8 de marzo e lembra que se as mulleres paramos, o mundo para\nO Ministerio de Emprego fixo públicos os datos de desemprego e afiliación á Seguridade Social. Galicia perdeu no pasado mes 4.809 persoas afiliadas á Seguridade Social, sendo a primeira comunidade onde máis incrementa o desemprego en España. Por desgraza, nos últimos anos, o incremento do paro é unha constante, así como o resultado dunhas políticas neoliberais que parecen perseguir a destrución de emprego de calidade.\nPara Esquerda Unida, a creación de emprego en España ten datos positivos como consecuencia, sen dúbida, da campaña estacional das festas do Nadal, algo que en Galicia nin se veu reflectido. Máis de 1,5 millóns de fogares no estado español, uns 25.000 en Galicia, carecen de calquera tipo de ingreso, máis de 4 millóns de persoas están desempregadas, 205.914 persoas en Galicia, onde o paro aumentou este mes (+1,16%) fronte ao descenso do (-2,29%) en España, e a pobreza infantil, a máis inxusta e crucial para a persistencia das desigualdades, ascende ao 27,4%.\nO mercado laboral galego segue a manifestar a súa problemática de fondo: a creación de novos empregos é moi irregular e traballar non é sinónimo de vivir dignamente ou de tan sequera chegar a fin de mes. Unha causa deste fenómeno é que o emprego que se crea nin é estable nin está ben pagado. Dos máis de 71.000 contratos asinados en decembro, uns 66.000 eran temporais, o que demostra que o capitalismo financeiro e as grandes industrias están a conseguir o obxectivo que se persigue coa crise: a destrución incesante do emprego indefinido e de calidade.


Galicia Confidencial (GC) - Información sobre Ema\nAnalizan a vacina de Pfizer en nenos de 12 a 15 anos\nA EMA espera ter resultados en xuño.\nRecomenda inoculala ás 4 ou 12 semanas da primeira dose.\nA EMA investiga catro eventos tromboembólicos graves tras administrarse a vacina de Janssen contra a covid-19\nNun dos casos, o paciente faleceu. Actualmente só se usa nos EEUU e espérase a súa próxima distribución na UE.\nA relación entre AstraZenca e trombos é "plausible" segundo a OMS aínda que non o confirma\nPor iso, estableceu que estes acontecementos adversos deben figurar na lista de efectos secundarios "moi raros" da vacina.\nA EMA atopa "posible relación" entre a vacina de AstraZeneca e os casos de trombos, pero sinala que son "casos moi raros". Deixa aos países a responsabilidade de restrinxir ou non o seu uso en determinados grupos de idade.\nResponsable da Axencia Europea fala de "asociación" entre a vacina de Astrazeneca e os trombos detectados\nO xefe da estratexia de vacinación da Axencia Europea do Medicamento calcula un risco dun por cada 100.000 nos menores de 60 anos.


Unidos Podemos promove unha moción de censura a Rajoy que o PSOE xa rexeitou - Praza Pública\nRepresentantes e Unidos Podemos anuncian a moción de censura Dominio Público @ahorapodemos\nMoción de censura a Mariano Rajoy. Os dirixentes de Unidos Podemos-En Comú Podem-En Marea chamaron este xoves a iniciar os trámites parlamentarios para desaloxar o presidente do Goberno central da Moncloa "ante a grave situación institucional posta en evidencia nas últimas semanas". Precisa da sinatura de 35 parlamentarios para presentala e da maioría absoluta para levala adiante. PSOE e Ciudadanos xa anunciaron que non a apoiarán.\nUnidos Podemos propón a moción de censura "ante a grave situación institucional posta en evidencia nas últimas semanas"\n"España está a vivir un estado de excepción democrático: polo saqueo do PP das administracións públicas e un comportamento parásito das institucións", afirmou o secretario xeral de Podemos, Pablo Iglesias: "Iniciamos encontros para unha moción de censura ao PP. Informamos a outros partidos, como o PSOE; sindicatos como CCOO e asociacións como Xuíces para a Democracia".\nO coportavoz confederal e deputado de En Marea, Antón Gomez-Reino, afirmou que a situación é de "anomalía e excepcionalidade democrática: iniciamos unha rolda de traballo coas organizacións da sociedade civil ás que nos debemos e co resto da Cámara para presentar unha moción de censura ante a metástase da corrupción". O parlamentario galego anunciou que falara "cos gobernos do cambio en Galicia; dixéronnos: adiante". "Nós, xunto a unha parte moi importante da sociedade, dicimos: corrupción nunca máis, hai que botalos!", engadiu quen asegurou que "ante a metástase da corrupción nos órganos do Estado vitais da democracia non caben intervencións puntuais".\nO grupo confederal contactou x con PSOE, CCOO e Xuíces para a Democracia\nIrene Montero, portavoz de Unidos Podemos-En Comú-Podem, chamou o resto de organizacións "a secundar" a iniciativa. Xavier Domènech, coportavoz do grupo confederal e deputado de En Comú Podem cualificou do momento de "gangrena, inaguantable e inaceptable; non se rexenera só con petición de comparecencias, senón a partir da constatación de que o PP non ten a maioría da Cámara, danlla, non é súa, e o que tocaría é que o PP fixese unha cuestión de confianza e como non o vai a facer temos que traballar para acabar coa gangrena e esa medida é a moción de censura".\nEn Marea contactou cos "gobernos do cambio" en Galicia. "Dixéronnos: 'adiante", di Gómez-Reino\nO coportavoz de Unidos Podemos e coordinador de IU, Alberto Garzón, lembrou que a corrupción nos 90 acabou co sistema político italiano: "Contaban cunha fiscalía independente e xuíces que loitaron contra a mafia. Esa situación non pode repetirse no noso país polo PP, que parasitou as institucións; é o caso grave do fiscal Anticorrupción que está a defender a corrupción. É unha situación de excepción de Estado e estamos na obriga ética e política de sacar o PP do goberno. O PP está carcomiendo a democracia coa súa corrupción. Isto non é un problema parlamentario, é un problema de país".\nA recente operación Lezo, que evidencia o saqueo da Canal de Isabel II que levou á prisión ao expresidente madrileño Ignacio González e á dimisión de Esperanza Aguirre; e que tamén deitou luz sobre as manobras do PP para pór e quitar xuíces e fiscais, supuxo un punto de inflexión para Unidos Podemos.\n"Isto vai máis aló dos partidos, vai da saúde da nosa democracia", advirte Pablo Iglesias\nO candidato será Pablo Iglesias? "Isto non vai de nomes nin de caras", afirmou Iglesias: "Queremos dialogar coa sociedade civil e outras organizacións política, pero independentemente dos acordos, a sociedade está a reclamar unha alternativa rexeneradora ao PP. Isto vai máis aló dos partidos, vai da saúde da nosa democracia".\nIglesias explicou que falou "con Javier Fernández e Mario Giménez, do PSOE; así como con Ignacio Fernández Toxo, de CCOO; e Ignacio González de Xuíces para a Democracia". Con Ciudadanos non obtivo " resposta". Domènech, pola súa banda, explicou que falou con dirixentes do PDECat e ERC.\n"Nós esperamos lograr apoios suficientes, pero é un imperativo ético presentar unha alternativa rexeneradora", insistiu Iglesias: "Puxéronnos nas institucións para cambiar as cousas e o mecanismo para sacar o PP é a moción de censura". "Non entendemos por que hai formacións que se manifestan en contra da corrupción e ao tempo sosteñen o PP, o partido máis corrupto de Europa", reflexionou en alusión a Ciudadanos: "A lóxica fundamental é de país, non de partido, e está a pór en risco a seguridade de todos os españois".\nPSOE e Ciudadanos rexeitan a moción\nPSOE e Ciudadanos xa rexeitaron apoiar a moción de censura. Aos poucos minutos de anunciarse, o portavoz socialista, Antonio Hernando, respodneu con dureza e aacusou a Iglesias "de mala fe, falta de rigor e perda de tempo para poñer en marcha unha comisión de investigación".\nO PSOE acusa de "mala fe" a Iglesias e Ciudadanos di que non apoiará "ningún número de circo"\nEl portavoz del PSOE, Antonio Hernando, ha respondido con dureza a la iniciativa. Ha acusado a Iglesias "de mala fe, falta de rigor y pérdida de tiempo para poner en marcha una comisión de investigación. Aventura lo que va a pasar, en todo caso, ya les ha dicho que va a presentar la moción independientemente de los apoyos que tenga". Ciudadanos, pola súa banda, asegurou que non apoiaría "ningún número de circo", mentres que o PP tamén ridiculizou a iniciativa.\nFeijóo cre que todo é unha "estratexia" de Podemos e cre que Pedro Sánchez non pode pronunciarse: "el sufriu moción dos seus e nas urnas"\nDesde ERC, o seu voceiro, Joan Tardá, asegurou que "sempre" apoiarán unha formación política "que non poña impedimentos para a celebración dun referendo en setembro". "Apoiamos a moción se os que a presentan manifestan que non porán atrancos", dixo.\nDesde Galicia, o presidente da Xunta, Alberto Núñez Feijóo, asegurou que a moción de censura proposta por Unidos Podemos é "unha estratexia" máis da formación de Pablo Iglesias logo de pór a circular o coñecido como Tramabús. Ademais, asegurou que o aspirante a liderar o PSOE, Pedro Sánchez, non pode pronunciarse sobre esta cuestión porque el mesmo "sufriu unha moción de censura dobre, dos seus compañeiros e nas urnas".\nPedro Sánchez pide a dimisión de Rajoy durante a súa campaña en Galicia\nA proposta de moción de censura lanzada por Unidos Podemos chega xusto cando Pedro Sánchez, aspirante ao liderado do PSOE, anda de campaña para as primarias en Galicia. Desde Compostela, nunha entrevista para a Cadena SER, reclamou a dimisión de Rajoy pola corrupción que afoga o PP e asegurou que darlle o goberno aos populares foi o que "abriu a vía do sorpasso". "Quero volver colocar o partido á esquerda no noso país", insistiu o ex-secretario xeral dos socialistas, que se reune este xoves con militantes en Monforte e Viveiro logo de pasar o mércores por Compostela, Vilagarcía e Pontevedra.\n"Quero volver colocar o PSOE á esquerda", asegura Sánchez\nNa cidade do Lérez, ante medio milleiro de simpatizantes na praza do Teucro, Pedro Sánchez pediu aos socialistas recuperar un partido "crible" e converter a elección das primarias no "quilómetro ceo" para un cambio social, político e económico. "Coa abstención do PSOE a Rajoy non cambiou nada en España", asegurou o aspirante a liderar o partido,\nPedro Sánchez estivo acompañado en Pontevedra polo portavoz do PSOE municipal, Agustín Fernández, e pola compañeira na corporación, Paloma Castro, ademais do alcalde de Ponte Candelas. En Vilagarcía, ademais, reclamou ante unha Casa do Pobo ateigada que a formación debe volver ser "referente da esquerda".\nEste xoves, en Monforte, Sánchez dixo afrontar cun "moderado optimismo" a "encrucillada vital" á que se enfronta o PSOE. "Necesitamoso recuperar a vida democrática, social e económica do noso país e iso só se pode facer desde a esquerda", engadiu quen desvelou que o rexedor da vila lucense, José Tomé, foi un dos que o animou a presentarse ás primarias.\nMembros da plataforma de vítimas do Alvia abordaron o candidato en Compostela\nO mércores, no acto de Compostela nan praza Roxa, membros da plataforma de vítimas do accidente do Alvia en Angrois abordaron a Pedro Sánchez e reclamáronlle que, en caso de saír elixido líder do partido, vote si á apertura dunha comisión de investigación sobre o sinistro no Congreso, ao que o candidato asentiu, segundo asegurou o colectivo.\nActo de Pedro Sánchez en Pontevedra Dominio Público @sanchezcastejon


Unha Peme ruesa, entre as participantes nun programa de dixitalización de Endesa\nInicio/Economía/Unha Peme ruesa, entre as participantes nun programa de dixitalización de Endesa\n"Durante a pandemia fomos conscientes de que tiñamos un oco importante na venda en liña”, asegura María Eugenia Medina de Dona Branca S.L.\nA valdeorresa María Eugenia Medina./ Cedida.\nUnhas 180 pequenas empresas (Pemes) vinculadas ao campo e máis de 4.000 persoas residentes no medio rural incorporáronse ao mundo dixital por iniciativa de Endesa e AFAMMER (Confederación de Federacións e Asociacións de Familias e Mulleres do Mundo Rural). Ambas as entidades contribuíron á redución da fenda dixital a través do seu programa “Iluminación dixital para pemes do medio rural”, que naceu “para corrixir a perda de competitividade que sufriron polo desfasamento tecnolóxico entre estas e as situadas en grandes poboacións, que afectou de maneira especialmente crítica no período do confinamento”, tal e como eles mesmos explican.\nEste programa contou cun alto nivel de participación, xa que o 85% das persoas rexistradas han finalizado a formación, unha cifra moi alta considerando que o seu acceso era gratuíto. As 180 pemes beneficiadas son de Galicia, Aragón, Madrid, Estremadura, Andalucía, Cataluña e Canarias. A iniciativa permitiu ampliar as súas competencias dixitais impulsando os seus coñecementos e ferramentas en comercio electrónico para, desta forma, cubrir as necesidades duns consumidores que cada vez optan máis por facer as súas compras telemáticamente.\nEntre esas pequenas empresas participante estaba a de María Eugenia Medina González, da Pema Dona Branca, SL, con sede na Rúa, “estamos nun momento no que o incremento de clientes é fundamental. Durante a pandemia fomos conscientes que tiñamos un oco importante na venda en liña. Cando se nos propuxo facer está formación, foi o momento de enfrontarnos a esta realidade”. O comercio dixital “trae máis alegrías das que esperabamos”, asegura Eugenia Medina, cuxo testemuño constitúe unha invitación a outras pequenas empresas rurais para entrar no mundo do comercio telemático.\nMedina considera que “estamos nun momento no que o incremento de clientes é fundamental. Durante a pandemia fomos conscientes que tiñamos un oco importante na venda en liña. Cando se nos propuxo facer está formación, foi o momento de enfrontarnos a esta realidade. A parte teórica non soamente é áxil, útil e sinxela de entender, senón que tamén é dinámica e práctica. Deunos a oportunidade de entrar nesta parte da venda que, sinceramente, descoñeciamos por completo. En resumo, é un programa esencial para a adaptación á venda en liña, tanto pola formación como polas ferramentas que se nos dan. A creación do e-Commerce e o computador, completan o círculo do posicionamento dixital da empresa”.\nAdemais esta empresaria valdeorresa di que o e-Comerce supón “un avance total nunha parte do negocio que tiñamos algo atrasada. Abre un novo mundo que descoñeciamos e que trae máis alegrías comerciais das que esperabamos. É un cambio de visión no sector comercial a un cliente que, de non ser polo e-Commerce, non sería posible coñecer e que nos coñecese”.\nDas 180 micropemes e pequenas empresas que se formaron en e-commerce con este programa, seleccionáronse 152 para a realización dunha proba piloto que lles permitiu implementar a súa tenda electrónica de maneira gratuíta. Ademais, estas 152 pemes recibiron un computador portátil co que poder desenvolver as competencias aprendidas e manter o seu negocio en liña. Nuria Cesar López, propietaria dunha tenda en Tabernas (Almería), foi unha delas: “O mellor do programa é que foi completo: formación, realización dun E- Commerce, un computador portátil para poñer en práctica o aprendido e manexar a miña tenda en liña”. Este programa permitiulle comezar o seu negocio e está a desenvolver xa a súa estratexia de márketing dixital.\nOs profesionais das pemes que participaron nesta iniciativa contaron con asesoramento, formación e información para mellorar o funcionamento das súas empresas e adaptalas ás esixencias do mercado dixital. “A participación neste programa pareceume moi interesante e enriquecedor, pois me brindou a oportunidade de acceder a un campo que cría non accesible para o meu negocio”, remarcou Agustín Alemán Pérez, que conta cunha empresa de cerámicas na localidade de Uga (Gran Canaria).\nAsí mesmo, durante a execución do programa “Iluminación dixital para pemes do medio rural” tamén se contribuíu á aprendizaxe en ferramentas dixitais de 4.008 persoas residentes en localidades de menos de 10.000 habitantes de Galicia, O Bierzo, Andalucía, Aragón, Canarias, Cataluña e Estremadura. Endesa e AFAMMER axudaron a que miles de persoas aprendan a comprar nunha tenda en liña, saiban como descargarse a firma dixital e realizar trámites administrativos así como o manexo das novas tecnoloxías da información (TIC) e aforro enerxético.\nValoración do programa\nJosé Bogas, conselleiro delegado de Endesa, recibiu de mans de Carmen Quintanilla, presidenta nacional de AFAMMER, o informe final do proxecto cos resultados do mesmo. Quintanilla explicou que se cumpriu co obxectivo exposto ao 100% e quixo agradecer a Endesa a confianza para desenvolver este proxecto e o seu compromiso co desenvolvemento dos municipios rurais.\nAnte os positivos resultados e testemuños, o conselleiro delegado de Endesa remarcou a importancia de proxectos como este. “As Pemes españolas, e especialmente as que se desenvolven na contorna rural, necesitan o noso apoio máis que nunca, porque delas está feito o tecido que nos sostén. A dixitalización é unha panca de cambio fundamental para estas pequenas empresas e poder acompañalas no seu proceso de transformación é unha gran satisfacción. Este programa demostra a capacidade da sociedade para, con axilidade, unir esforzos e envorcar a dirección dos seus proxectos cara a un foco distinto e solidario. Debe ser unha desas leccións aprendidas que chegaron para quedar”.\n“Grazas ao programa que AFAMMER desenvolveu coa colaboración de Endesa, conseguimos a igualdade de oportunidades para miles de persoas do medio rural e as súas familias, pois lles facilitamos o acceso a produtos e servizos aos que antes non podían acceder pola falta de coñecementos en ferramentas dixitais”, destacou a presidenta nacional de AFAMMER.\nO programa, dotado con 615.000 euros, forma parte das accións realizadas baixo o Plan Endesa de Responsabilidade Pública #ante o Covid. Esta iniciativa mobilizou 25 millóns de euros desde marzo de 2020 en proxectos distribuídos case a partes iguais entre axuda médico-sanitaria nunha primeira fase ata xuño de 2020; e apoio a pemes, desempregados, familias e colectivos en situación de vulnerabilidade para propiciar a reactivación socioeconómica, na súa segunda fase. Este Plan está nos seus últimos meses de execución e conseguiu ata o de agora apoiar a máis de 153 proxectos.\nPara María Malaxecheverría, directora xeral de Sustentabilidade de Endesa, “esta iniciativa reflicte, unha vez máis, o compromiso da empresa con non deixar a ninguén atrás”. E incide en “a contorna rural xoga un papel primordial para conseguir sociedades máis equitativas, inclusivas e sostibles. Un programa como este permite axuntar o mellor de distintos “mundos” a través da dixitalización, conseguindo que, a través da adaptación tecnolóxica, as pequenas empresas rurais gañen en competitividade e, con iso, en potencial de futuro”.\nasociacións de familias e mulleres confederación curso dixitalización dona branca empresa Endesa federacións\nO colexio das Carmelitas (Ourense) gaña o 2º premio do concurso ‘Endesa Educa Dixital’


Vieiros: Galiza Hoxe - "O galego é de todos"\n"O galego é de todos"\nO Instituto de Estudos Europeos e Autonómicos pon ao dispor dos internautas as gravacións íntegras en vídeo das conferencias celebradas en decembro.\nRedacción - 13:00 08/01/2010\nTags: Ecolingua IGEA\nMargarita Ledo, Antón Reixa e Anxo Quintana na clausura de Ecolingua\n"Reitero como mensaxe principal que non se pode entender Galiza sen ter o seu idioma nai como referente absoluto, nin se pode entender por parte da nosa sociedade, a non existencia de consensos coa nosa cultura, como alicerce de desenvolvemento social, empresarial e vital", expoñía Rafael Cuíña, articulista de Vieiros. "Esiximos que a lingua galega, como lingua propia de Galicia, acade unha situación de oficialidade real e plena, sendo promovida a súa presenza en todos os ámbitos e situacións da sociedade, con especial promoción do seu uso naqueles ámbitos nos que se viu ate agora excluída: xustiza, empresa, medios de comunicación", afirmaba o escritor Xabier P.Docampo.\n"O menor prestixio social do galego e a ruptura da súa transmisión xeracional fan que a intervención dos poderes públicos sexa imprescindíbel para mudar a situación", subliñaba Iolanda Veloso. "Co paso dos anos, na sociedade e nos centros educativos instalouse o convencemento de que había leis para cumprir e leis para figurar, entre as que se situaban as que afectaban á lingua", advertiu Mariló Candedo, de Nova Escola.\nEstas e outras intervencións escoitáronse no I Simposium Internacional Ecolingua, celebrado en Vigo os días 17, 18 e 19 de decembro, organizado polo Instituto Galego de Estudos Europeos e Autonómicos. No espazo en liña Vimeo poden agora consultarse 23 vídeos onde se recollen todos os relatorios e debates de Ecolingua.


Xogos de nenos moi ecolóxicos: fabricar casas de cartón e tetrabriks | Consumer\nCon caixas de cartón e materiais de uso cotián, pódense lograr unhas casas moi bonitas para que os pequenos xoguen no seu interior\nEntre os xogos preferidos dos nenos están os que consisten en imitar aos adultos. Por iso, ter as súas propias casas fabricadas polos seus pais, entrar nelas, poder decoralas e gardar alí o que queiran failles moita ilusión. E, ademais, estas construcións non son difíciles de realizar de forma artesanal, con caixas de cartón e materiais simples. Este artigo mostra algunhas técnicas para levantar estas casas tan ecolóxicas e trucos, ideas e manualidades para decoralas. Tamén detalla como construír unha orixinal casiña con tetrabriks para os máis pequenos. Estas casas de cartón representan, ademais, unha oportunidade única para ensinar a importancia de reutilizar os materiais xa usados e de achegar o coidado do medio ambiente aos nenos… do modo máis divertido!\nCasas de cartón, xogos de nenos moi ecolóxicos\nAs casiñas de cartón son un xoguete moi atractivo para os máis pequenos. Aínda que existe toda unha arte en relación coas casas de cartón en miniatura, para bonecas ou monicreques, neste artigo referímonos a construcións máis grandes, que quizá lles fan aínda máis ilusión aos nenos: aquelas en as que eles mesmos se poden meter para xogar no seu interior.\nAs caixas máis apropiadas para crear casas de cartón para nenos son as de electrodomésticos grandes, como frigoríficos ou lavadoras\nNas tendas conséguense casiñas de cartón prefabricadas. Isto garante un produto bonito e, ademais, os menores pódense divertir moito mentres lle engaden o seu toque decorativo persoal, con pinturas ou outros produtos, como describe o blogue Baballa.\nCon todo, aos pequenos failles máis ilusión cando estas casiñas están construídas de forma artesanal e, máis aínda, se eles mesmos participan na súa elaboración. Ademais, desta forma, afórrase diñeiro, xa que as caixas pódense obter de maneira gratuíta, tanto a partir da compra dun artigo como de pedilas nunha tenda que se desfaga delas. Outro punto ao seu favor? Estas casas de cartón ensinan aos nenos a importancia de reutilizar os produtos de refugallo e de coidar o medio ambiente.\nComo fabricar casas de cartón para nenos?\nNo momento de pensar unha casa de cartón destas características, a primeira necesidade é conseguir unha caixa do tamaño apropiado. En xeral, as que valen son as de electromésticos grandes, como frigoríficos ou lavadoras. Pero hai que tratar de manipular a caixa o menos posible antes de sometela á súa conversión en casiña, para que manteña a súa resistencia e firmeza.\nA casa de cartón ou de tetrabriks pódese decorar con pintura ou papel pintado, e engadir tellas, flores e ata unha caixa de correos\nUnha vez obtida a caixa, hai que trazar sobre o cartón as aberturas da casa que se han de practicar sobre ela: porta e xanelas. Para aproveitar mellor a caixa e dar máis altura ao resultado final, as solapas inferiores despréganse cara abaixo, de forma que resulten unha continuidade das paredes. Para lograr un tellado a dúas augas, dúas das solapas superiores débense cortar en forma de triángulo e engadir daquela outro cartón que funcione como teito. O blogue Agora son mamá ofrece un tutorial que explica paso a paso como crear unha casa de cartón para nenos con este procedemento. Como se observa nas imaxes, para estes primeiros pasos e obter a estrutura da casiña non se necesita máis que un cúter e cinta adhesiva.\nDespois, vén o momento da decoración, para a cal son necesarios outros materiais, como pintura, papel de cores ou de xornal, pegamento, grapadora, etc. O resultado é moi bonito. Poden incluírse cortinas de tea en lugar de porta e adornos tales como un cartel co número da casa, unha caixa de correos (con correspondencia incluída) e flores que vistan a xanela.\nTrucos para decorar as casas de cartón dos nenos\nOutros sitios web mostran como se poden obter excelentes resultados cunha decoración con menos elementos, moito máis minimalista.\nO blogue Ukkonooa ensina unha casiña de cartón adornada con papel e pintura branca. É máis pequena, pero as súas ideas decorativas -en particular detalles como as xanelas redondas, os ocos nas portas para abrir e pechar e a cheminea- valen para modelos máis grandes.\nO portal Para o meu peque con amor tamén permite ver o proceso paso a paso, desde as caixas ata o resultado final.\nTamén son moi atractivas as variantes que ofrece A Beautiful Mess, como os distintos empapelados para as fachadas, as tellas construídas con pezas de cartón e os complementos decorativos (o coche e a árbore), para montar unha auténtica veciñanza de cartón que faga as delicias dos máis pequenos.\nPola súa banda, o portal Nest of Posies recolle algunhas mostras da diversión que pode provocar nos nenos o proceso de decorar a casiña con pintura .\nConstruír unha casa con cartóns de tetrabrik\nExisten, por suposto, formas máis elaboradas de crear casiñas para que xoguen os nenos. Unha delas é a que detallaeste vídeo: unha construción cuxas paredes están fabricadas por completo con caixas tetrabrik. É unha tarefa que require unha planificación bastante longa, xa que fan falta moitas caixas (aínda que unha casiña infantil pode ser moito máis pequena que a do vídeo), pero constitúe unha excelente maneira de reutilizar estes cartóns.\nAdemais, unha estrutura de caixas de tetrabrik pódese combinar coas ideas decorativas mencionadas antes. Para o espazo da porta pódese empregar unha cortina con tea de cores, as xanelas pódense adornar con flores e as paredes pódense decorar con pintura ou papel.\nUnha vantaxe dunha construción de tetrabrik é que resulta máis resistente que una de cartón normal, e se conta cun teito ou cobertura de plástico, podería pasar moito máis tempo á intemperie ou nun espazo exterior cuberto.\naprender a coidar o medio ambiente cartóns casas de cartón infantís fabricar casa con cartóns para nenos infantiles-gl juegos de niños-gl juguetes baratos para niños-gl juguetes caseros para niños-gl madres-gl manualidades para niños-gl manualidades-gl medio ambiente para niños-gl noticias-gl padres-gl reciclaxe para bebés reutilización tendencias tetrabriks


📣En Marea velará por que o Goberno cumpra os compromisos asumidos por Dastis con 'Long Hope' | Noticias Vigo\nEn Marea velará por que o Goberno cumpra os compromisos asumidos por Dastis con ‘Long Hope’\nA senadora galega de En Marea, Vanessa Angustia, interpelou na sesión plenaria de onte ao Ministro de Exteriores, Alfonso Dastis, sobre a situación dos 12.000 ex mariñeiros, a maioría galegos, representados pola asociación ‘Long Hope’, que reclaman ao goberno de Noruega as prestaciones asociadas ao traballo que realizaron desde 1948 ata 1994 en buques con bandeira noruega.\nPublicado por Noticias Vigo o día 08/02/2017 na sección de En Marea,Política,Vigo\nOnte Dastis comprometeuse a abordar a cuestión despois dun primeiro encontro informal entre o propio ministro, a senadora de En Marea e dous integrantes da asociación ‘Long Hope’ no que se ratificaron os 4 compromisos asumidos previamente:\n-O ministro comprometeuse a manter unha xuntanza formal co colectivo e a establecer unha canle de comunicación permanente.\n-Dastis comprometeuse a que o ministerio que encabeza de resposta oficial ao informe xurídico que xa foi presentado ao Goberno.\n-O ministro tamén asumiu a necesidade de abrir unha vía diplomática con Noruega para buscar unha solución dialogada.\n-Para rematar, Alfonso Dastis tamén asumiu o compromiso de apoiar xurídicamente unha futura demanda ante o Tribunal Europeo de Dereitos Humanos, no caso de que a vista xudicial que se inicia o próximo abril en Oslo non teña un resultado favorable para os ex mariños galegos.\nTendo en conta a situación de desprotección social que padecen os afectados, Vanessa Angustia manifestou que “esperamos que esta vez, o compromiso do Goberno sexa real e definitivo e que por fin este problema que afecta a 12.000 ex mariños esté en vías de solución”.\nEn Marea presentará na próxima sesión plenaria unha moción que, como consecuencia da interpelación suscitada ao Ministro de Exteriores no día de onte, estableza e defina os compromisos que o Goberno de España debe asumir para cos ex mariñeiros da asociación ‘Long Hope’.\n“Esperamos que todos os grupos parlamentarios teñan a responsabilidade de Estado necesaria para defender os dereitos dos nosos traballadores e traballadoras”, manifestou a senadora.\ndastis, en marea, long hope\nEn Marea denuncia que o Goberno do PSOE non apoia…\nEn Marea apoia as mobilizacións da Rede galega en…


ASOCIACIÓN GALEGA DE AMIZADE CON ISRAEL: Comunicado AGAI: boicot antisemita a cantor Matisyahu en Benicassim\nComunicado AGAI: boicot antisemita a cantor Matisyahu en Benicassim\nAGAI condena enérxicamente o boicot antisemita do Festival de Rototom en Benicassim\nDende a Asociación Galega de Amizade con Israel-AGAI queremos manifestar públicamente a nosa máis firme condena do veto e boicot nidiamente antisemita sufrido polo cantante xudeu norteamericano Matisyahu no Festival Rototom en Benicassim.\nQue as accións e campañas promovidas pola plataforma BDS (Boicot, Desinversión, Sancións) son antisemitas é algo que saltaba xa a vista en calquera das súas actuacións anteriores, mais por se ficaba algunha dúdida na opinión pública, o progrom cultural ao que foi sometido un artista nortemaricano polo seu "delicto" de ser xudeu, deixa ainda máis nidios os fins, formas e maneiras de actuar xenófobas e totalitarias de BDS.\nComo podemos cualificar a esixencia ao cantante xudeu nortemanericano Matisyahu dunha explícita e pública toma de posición política como condición sine qua non a súa prevista actuación o vindeiro día 22 sería prohibida?\nPídese a todos os participantes a xeito de "certificados de boa conduta", tomas de posición politica e públicas para poder actuar?\nPor qué dende BDS non se incitan e promoven campañas de boicot contra por exemplo Marrocos (Sáhara Occidental) Turquia (Kurdistan) China (Tibet) ou contra infinidade de estados totalitarios nun mundo onde as violacións constantes dos máis elementais Dereitos Humanos son de sobra coñecidos e acreditados pola comunidade internacional?\nBDS xamais actuaria contra un artista iraniano, chinés, norcoreano, saudí, cubano, etc... o obxecto único da súa obsesión xenófoba limítase a boicotear aos xudeus e xa que logo, ao único estado xudeu no mundo.\nDende a Asociación Galega de Amizade con Israel-AGAI denunciamos máis unha vez, as prácticas habituais de BDS de chantaxes e presións gansteriles e antisemitas.\nDende a Asociación Galega de Amizade con Israel-AGAI demandamos das institucións que contribuen con diñeiro público a celebración do Festival Rototom en Benicassim a esixir responsabilidades polo uso discriminatorio das súas subvencións. Confiamos en que a Generalitat valenciana faga pública unha postura clara contra esta intolerable mostra de xenofobia que ten lugar nun evento da súa comunidade.\nVigo, 15 de agosto de 2014\nPublicado por AGAI ás 09:33


Ayuntamiento de A Coruña (via Public) / O Concello establecerá un dispositivo especial de tráfico este domingo no Paseo Marítimo pola carreira Coruña10\n10/06/2017 | News release | Distributed by Public on 10/06/2017 07:17\nA XI Carreira Popular Coruña10 celebrarase este domingo, 8 de outubro, na enseada do Orzán. Na decana das carreiras populares promovidas polo Concello participarán máis de 4.400 persoas de todas as idades. Destas, 3.289 serán atletas da categoría absoluta, que tomarán a saída ás 10.00 horas, e percorrerán o Paseo Marítimo, desde o Millennium ata a Torre de Hércules ata alcanzar a meta, que de novo estará situada fronte ao Pazo dos Deportes de Riazor. Co gallo da realización desta proba, a Concellería de Mobilidade Sostible despregará un dispositivo especial de tráfico este domingo, desde as 06.30 horas da mañá, que velará pola seguridade das e dos deportistas, e permitirá que a cidadanía poida empregar tanto o transporte público urbano como os seus vehículos nos seus desprazamentos.\nOs primeiros cortes produciranse ás 06.30 desde o Playa Club (no sentido avenida da Habana) até a parte superior da praza de Portugal. A continuación, desde as 08.30 horas, producirase o corte da avenida de Bos Aires, desde Calvo Sotelo e até a glorieta das Esclavas. A partir das 09.30 horas non estará permitida a circulación na avenida Manuel Murguía, desde Almirante Lángara até s glorieta das Esclavas, nin no Paseo de Ronda --desde Esclavas até a rúa Almirante Eulate--. O corte total nestas rúas --avenida da Habana, Paseo de Ronda e Manuel Murguía-- producirase ás 09.45 horas e, a partir destes momento, estenderase aos dous sentidos de circulación entre a glorieta de Gerardo Porto --Millenium-- e da Torre. Unha vez pasen as e os atletas pola saída, contra as 10.30 horas, abrirase o tráfico na avenida da Habana e Paseo de Ronda, e no conxunto do circuíto restablecerase a circulación ao paso de todas e todos os deportistas, contra ás 12.00 horas aproximadamente.\nEn canto ao estacionamento, non se poderá desaparcar en todas as zonas destinadas a tal fin no Paseo Marítimo, así como no Acuario, Manuel Murguía, avenida da Habana e Paseo de Ronda, no tramo das Esclavas --medida que afectará á parada de taxis, que se suprimirá entre as 09.30 e as 11.30 horas--. No caso do Pazo dos Deportes, non estará permitido o estacionamento na antepraza desde as 08.00 horas do sábado 7.\nAs liñas 3, 3A, 4, 6, 6A, 7 e 11 verán afectado o seu itinerario pola celebración da proba. Así, desde as 07.30 horas, as liñas 3, 3A e 7, no lugar de circular por Manuel Murguía e avenida de Bos Aires, farano pola avenida da Habana, praza de Portugal, Alfredo Vicenti e praza de Pontevedra.\nNo momento do corte total ao tráfico no Paseo Marítimo, a partir das 09.45 horas, e ata que se abra de novo ao tráfico o circuíto, as liñas 3A, 4, 6, 6A, 7 e 11 pasarán a transitar por San Andrés, Sol, Hospital, Campo da Leña e Orillamar. Neste punto, as liñas 3 e 3A continuarán cara a Durmideras, as liñas 4, 6, e 6A continuarán polo seu itinerario habitual cara a avenida de Hércules e a liña 11 circulará pola avenida de Navarra e rolda de Monte Alto para incorporarse ao seu itinerario habitual na glorieta de Alcalde Sanjurjo de Carricarte coa avenida de Hércules. Pola súa banda a liña 3, no sentido de circulación de Durmideiras cara a praza de Pontevedra, ao non poder transitar polo Paseo Marítimo regresará pola avenida de Navarra, rúa Torre, Campo da Leña, Panadeiras e San Andrés.\nA previsión de apertura das 12.00 horas do tráfico entre a avenida de Bos Aires --glorieta das Catalinas-- e a Torre de Hércules, permitirá que as liñas que circulan polo tramo recuperen o seu itinerario habitual, se ben o comprendido entre Casa da Auga e praza de Portugal permanecerá pechado ata despois das 14.00 horas, unha vez finalicen as probas e entregas de premios.


Biblioteca Provincial. Deputación da Coruña De paseo polo museo…ABRACADABRA nº36 – Biblioteca Provincial. Deputación da Coruña\nNa revista que edita a Biblioteca Infantil e Xuvenil neste trimestre encontrarás unha chea de cousas relacionadas coa pintura e a arte. Lee e disfrútaa!\nAsí da comenzo a última REVISTA ABRACADABRA Nº36\nOla… Perdoade o caos que teño na habitación… Que de que son todos estes libros?… Son de pintura. Tamén é o que estou a mirar na internet… Cóntovos…\nXa sabedes que me encanta pintar, así que aproveitando as vacacións de verán apunteime a un cursiño de pintura de dúas semanas. O primeiro día, a modo de presentación, preguntáronnos se tiñamos algún cadro ou pintor preferido, e que dixésemos o nome de varios cadros e/ou pintores. Pois ben, decateime de que a pesar da gran participación da clase, apenas saíran pintores galegos… e xa non vos digo nada se falamos delas, as pintoras galegas… A ver, si, vós… parádevos un momento para pensar e nomear todas as pintoras e pintores galegos que saibades…\nPois iso, que decidín poñerme ao día sobre este tema e darme un paseo polo museo virtual da pintura galega.\nAntes de nada, debo sinalar que aínda que o verán parece longo, non dá tempo para moito, así que hai nada que me puxen co tema, polo que queda moito por andar. De momento, vouvos contar o que teño. Decidín empezar por elas, polas pintoras galegas. Ben, galegas ou que desenvolveron maioritariamente o seu traballo en Galicia.\nE así, atopámonos con Ana Karina Lema Astray, que aínda que naceu en Bos Aires e vive actualmente en Valencia, pasou gran parte da súa infancia e mocidade na Coruña, onde residiu desde os 9 anos. Con traballos pulcros e coidados ao detalle, de forte carga simbólica, moi relacionada co mundo dos contos e os soños, a obra de Ana Karina Lema Astray convídanos a traballar a partir dun téxtil estampado e buscar a creación de personaxes ou animais que albiscamos a partir deste material.\nE pasamos a outra pintora galega, María Elena Gago. Xa sei que non é moito, pero non podo estenderme demasiado porque xa está a miña nai chamándome para ir cear. Xa sabedes, mañá é día de escola…\nPois ben, María Elena Gago, tamén coruñesa, tendía cara a un realismo poético, é dicir, representaba nos seus cadros un mundo de evocacións e de ilusións a partir dun realismo minucioso. O seus interiores fannos reflexionar sobre os espazos que habitamos, os cales descubrimos a forza da técnica de colaxe.\nPor outra banda, gustaríame mencionar a Anne Heyvart. Que por que a meto aquí?… É certo que naceu en Estados Unidos e viviu en Bélxica, Francia, Santiago de Compostela e Luxemburgo antes de instalarse en Oleiros (A Coruña)… Pero é aquí onde quedou… segundo a información que atopei.\nCoa obra de Anne Heyvart investigamos a forza da idea de caixa pechada ou aberta como a de Pandora, cartón e imaxinación ao poder! Habería moito que dicir… pero tendo en conta que a paciencia da miña nai é limitada, creo que é mellor que lle botedes unha ollada á súa obra.\nE así, chegamos á última pintora por hoxe. Luisa Valdés. Seguro que vos soa…pois si…é a artista que imparte os obradoiros de pintura na nosa biblioteca.\nOs seus cadros, levarannos a traballar a arte abstracta e a xogar coa xeometría. A divertirnos colocando unha trama de cinta que nos desvelará o armazón xeométrico ao despegala…Si, mamá, xa vou…\nAgora si que si… En fin, sinto deixarvos así, agora quexa vos metera o vermiño da curiosidade. Pero a miña nai ten as súas propias prioridades… de todos os xeitos, na Biblioteca podedes atopar unha chea de libros que vos acompañarán neste apaixonante paseo polo museo da pintura galega.\nE quen sabe… pode que algún de vós, ou eu mesmo… formemos parte da futura quenda de pintores galegos.\n* As imaxes que aparecen no texto son obras das artistas mencionadas anteriormente e dos nen@s que participaron no obradoiro de pintura organizado pola biblioteca este verán.\nCategorizado como: actividades, BlogEtiquetado como: actividades, pintura, revista abracadabra\nSiguiente entrada: Mostra «O Nadal e outras festividades do solsticio de inverno»


CELEBRACIÓN DO CENTENARIO DE ÁLVARO CUNQUEIRO NA FUNDACIÓN GRANELL | Academia Galega do Audiovisual\nCELEBRACIÓN DO CENTENARIO DE ÁLVARO CUNQUEIRO NA FUNDACIÓN GRANELL\nHoxe día 28 de xuño ás 19:30 horas, na terraza do Pazo de Bendaña, sede da Fundación Granell, acollerase un acto de homenaxe a Cunqueiro co gallo da celebración do centenario do seu natalicio. O acto correrá a carga da Asociación cultural para o desenvolvemento sen fronteiras, da man do seu grupo de teatro.\n9 actrices farán unha panorámica da obra do grande escritor galego nun percorrido pola súa prosa, poesía e polo seu teatro. O espectáculo estará pois dividido en tres partes, correspondentes aos xéneros literarios que cultivou o autor. Na parte correspondente ao teatro dramatizarase a coñecida peza A noite vai coma un río.\nA Fundación Granell, coma dende o comezo da súa andaina, deu apoio e visibilidade a iniciativas de corte social e cultural xeradas na cidade de Compostela, como é posto de manifesto neste caso.\nA Fundación acolle dende o ano 1998, durante a celebración do primeiro Maratón de lectura anual da Fundación Granell as iniciativas do grupo de teatro da asociación, á fronte da cal está María Montaña. Dende este momento, contribúen coa súa participación á dinamización do evento literario. A mais da súa participación nos maratóns, o colectivo compostelán participa activamente en outras actividades da Fundación, como a celebración do Natalicio de Eugenio Granell, ou presentan iniciativas culturais, como neste caso, que son acollidas na Fundación.\nA Asociación Cultural Implicadas para o desenvolvemento sen fronteiras, ten como fin fundamental a reintegración da terceira idade na sociedade actual a través de distintas vías, como a formativa, -imparten curso de informática e materias varias…- a creativa, -a través do grupo de teatro, entre outras actividades- ou a mellora da calidade de vida dos nosos maiores por medio na animación socio cultural ou a preparación física.\nPara máis información poden consultar a súa páxina web www.acsf.org.es


Os reis magos contactarán por videochamada cos nenos e nenas de Meis - Canal Rías Baixas\nOs reis magos contactarán por videochamada cos nenos e nenas de Meis\nMEIS> Os reis magos conectarán por videochamada cos nenos e nenas de Meis. A iniciativa do concello busca alegrar o nadal aos máis cativos cumprindo coas medidas anti covid. Ademais o goberno local poñerá en marcha unha nova recollida de alimentos solidaria.\nO concello de Meis adapta o seu nadal ás medidas anti covid. A situación actual impide a celebración da cabalgata de reis, pero como alternativa, o concello conectará por videochamada con todos aqueles nenos e nenas que o soliciten.\nO concello busca con esta medida que os máis pequenos non perdan ilusión. Conscientes de que moitas familias non teñen un bo acceso á internet. Un paxe cunha tablet percorrerá as casa dos que teñan dificultades para contactar por vídeochamada cos reis.\nDende o concello tamén sons conscientes das necesidades que pasan moitas familias debido á situación actual na que nos atopamos. Por elo, para que ninguén pase un mal nadal en Meis, o concello pon en marcha unha nova recollida de alimentos solidaria.\nO concello tamén mercará xoguetes novos para agasallar aos nenos e nenas daquelas familias que teñan máis dificultades. Todas aquelas familias interesadas en formar parte de calquera das iniciativas poderán inscribirse de forma online ou contactando coa concellería de servizos sociais.\nArtigo anterior‘Little Town Shop’ ofrecerá os servizos de ‘+Recadiños’ en Boiro\nSeguinte artigoDurán reclama á mancomunidade que aclare o futuro do proxecto da senda peonil a Cambados


Esta vez Iker García Maneiro, da clase de 6º A de Educación Infantil aconséllanos ler o conto “A máscara do león” de OQO editora, xa que “é un conto moi bonito, e gustoume porque o protagonista e un león moi bo”.\n“Un día na sabana naceu Leonciño, un león cativo sen dentes e sen melena. Aínda que era moi pequeniño a seu pai parecíalle grande e forte coma el e mirábao con orgullo dicíndolle que algún día se convertería no rei da sabana. Co paso do tempo Leonciño foi medrando e cada vez parecíase máis ao seu pai, xa tiña uns dentes moi afiados e unha gran melena, pero… tiña tres grandes problemas. O primeiro problema era que lle gustaba moito sorrir, e claro así non daba medo; o segundo problema era que en vez de ruxir coma un león miañaba coma un gato; e o terceiro problema, era que a súa mellor amiga era unha cebra. Ao pai iso non lle facía ningún chiste e un día mentres que Leonciño durmía púxolle unha máscara na cara para que todos os animais o temeran. A partires dese momento todos os animais escapaban del, e Leonciño non daba crédito ao que lles pasaba, ata que un día pillou á súa amiga a cebra e se botou a rir sen parar, foi entón cando todos/a s recoñeceron a súa risa e deixaron de terlle medo de novo.”\nAta aquí as recomendacións lectoras dos alumnos/as da clase de 6º A de Educación Infantil. Moitas grazas a todas e a todos pola vosa colaboración e as vosas aportacións!


Conservatorio Profesional de Música Xoán Montes Lugo: 2021\nPublicado o venres, 24 de decembro de 2021:\nNadal co EDLG\nQue mellor que felicitar estas festas coa música dunha panxoliña, e si por riba está interpretada polo noso compañeiro Abraham Cupeiro o festexo xa é fantástico....\nAproveitamos esta publicación na nosa web para dar a coñecer a visita que fixo Abraham ó Conservatorio Xan Viaño de Ferrol representando ó noso centro en calidade de Coordinador do EDLG.\nAlí emocionou ó público asistente co seu espectáculo "Resoando no Pasado" completando o aforo do auditorio.\nSi queredes ver a nova completa, podedes facelo na bitácora do EDLG do CMUS Xan Viaño premendo na seguinte ligazón.\nAgardamos que esta colaboración entre os dous Equipos de Dinamización da Lingua Galega sexa a primeira de moitas iniciativas conxuntas a prol da nosa lingua e cultura.\nEtiquetas: Dinamización Lingua Galega, EDLG\nPublicado o martes, 21 de decembro de 2021:\nDende o CMUS Xoán Montes desexamos que teñades un moi Bo Nadal e que o novo ano veña cheo de música, paz, saúde e milleiros de cousas boas.\nPublicado o mércores, 15 de decembro de 2021:\nReserva de entradas!!\nXa está dispoñible na columna esquerda da páxina web a ligazón para poder reservar entradas nas actividades que sexa necesario:\nTamén podedes atopala na axenda de actividades:\nEtiquetas: Audicións, Concertos\nConcertos de Nadal!\nO luns día 20 e martes día 22 celebraremos o Nadal con distintos concertos no noso auditorio.\nAgardamos que este comezo de curso fose moi proveitoso e que teñades unhas moi Boas Festas!!\nPara poder asistir a todos os concertos será necesario que reserves a túa localidade a través do seguinte formulario\nPublicado o martes, 14 de decembro de 2021:\nVacacións de nadal: horarios\nAs vacacións de nadal abranguerán desde o 22 de decembro ao 7 de xaneiro, ámbolos dous incluídos.\nLogo de moito tempo sen poder gozar do noso querido coro infantil, no conservatorio estamos moi ledos de ver como os ensaios xa deron os primeiros froitos.\nO luns 20 de nadal ás 18:00h desfrutaremos un montón escoitando as súas fantásticas voces.\nPara poder asistir a este concerto será necesario que reserves a túa localidade a través do seguinte formulario\nPublicado o luns, 13 de decembro de 2021:\nO sábado 18 de decembro rematará o IX Ciclo de Música Contemporánea de Lugo MIHLSons-XXI\nÁs 18:30h terá lugar o derradeiro concerto desta edición do ciclo a cargo de Silvia Rosani, Ramón Otero, Davor Vincze, Gabriel Bolaños, Andrés Guadarrama, Tatiana Gerasimenok.\nEstes magníficos intérpretes interpretarán o deguinte programa:\nSILVIA ROSANIO Ni inverso ni reverso* (2021) violín e electrónica\nRAMÓN OTERO Unha e mil árbores* (2021) violín e vídeo\nDAVOR VINCZE Me, Myself & All* (2021) violin e electrónica\nGABRIEL BOLAÑOS Pixel Streams* (2021) violín, electrónica e vídeo\nANDRÉS GUADARRAMA Como un reposado vacío* (2021) violín e ecosistema\nTATIANA GERASIMENOK nova obra* (2021) performance\nVERTIXE SONORA Roberto Alonso violín | Iván Ferrer electrónica\nUnha vez rematado o concerto, ás 19:30 terá lugar unha charla didáctica a cargo de Roberto Alonso como relator.\nPublicado o luns, 6 de decembro de 2021:\nO sábado 11 de decembro teremos un novo concerto do IX Ciclo de Música Contemporánea de Lugo MIHLSons-XXI.\nÁs 18:30h a Banda Filharmónica de Lugo, na que toca un número importante de alumnado do noso conservatorio e baixo a dirección de Iván Martínez, ofrecerá un concerto co seguinte programa:.\nUXÍO DOMÍNGUEZ Trémulas* (2021) banda\nJOSÉ MIGUEL FAYOS Ecos de un mundo distante (2009) banda\nANTÓN ALCALDE The Pawnshop Op. 7 (2012) Antón Alcalde banda e filme de cine mudo (The Pawnshop de Charles Chaplin)\nConsulta aquí o programa de man\nEtiquetas: Banda, Concertos, MIHLSons\nPublicado o venres, 3 de decembro de 2021:\nDende hoxe venres 3 ás 20:00 é posible consultar en CentrosNET as cualificacións correspondentes á primeira avaliación deste curso 2021-2022. Na seguinte ligazón é posible consultar e descargar a guía de utilización de CentrosNET.\nPublicado o mércores, 1 de decembro de 2021:\nConcerto de Xurxo Morales como solista coa Real Filharmonía de Galicia\nVídeo da actuación como solista do exalumno do centro Xurxo Morales Varela coa Real Filharmonía de Galicia o 17 de Setembro de 2021 no Auditorio de Galicia de Santiago de Compostela, baixo a dirección de Maximino Zumalave. Este concerto enmárcase no programa "Peregrinos Musicales".\nPublicado o sábado, 31 de xullo de 2021:\nHorario de verán: Agosto\nPublicado o venres, 2 de xullo de 2021:\nHorario de verán: Xullo\nConcerto de Xurxo Morales como solista coa Real Fi...


Londres non renova a licenza a Uber por eivas na seguridade dos pasaxeiros | Noticias de Galicia | CRTVG\nPublicado o 25/11/2019 18:00\nA xestora pública Transport for London (TFL) confirmou este luns que non renovará a licenza á plataforma Uber para operar o seu servizo de taxis en Londres tras detectar varias infraccións que comprometen a "seguridade" dos pasaxeiros.\nO permiso da empresa privada de transporte estará vixente ata esta noite ao 23.59 GMT, cando expirará, aínda que os vehículos poderán seguir traballando na capital á espera do que suceda coa apelación a esa decisión. Un portavoz de TFL, que xestiona o transporte público nesta cidade, indicou hoxe que se identificaron "varias infraccións que colocan aos pasaxeiros e a súa seguridade en risco". "Como regulador do servizo de alugueiro privado en Londres debemos adoptar unha decisión hoxe sobre se Uber é apto e adecuado para ter unha licenza", explicou a directora de licenzas, regulación, Helen Chapman, de Transport for London.\nTFL detectou 14.000 viaxes operadas por condutores diferentes aos que mostraba a aplicación de móbil. Iso débese a un cambio no sistema da aplicación que permite a condutores non autorizados descargar as súas propias fotografías en contas doutros autorizados. Pola súa banda, Jamie Heywood, xerente da empresa de mobilidade urbana para o norte e leste de Europa, sostivo que a decisión adoptada por TFL é "extraordinaria e equivocada", e confirmou a intención de Uber de recorrela.\n"Cambiamos fundamentalmente o noso negocio nos últimos dous anos e estamos a fixar estándares de seguridade", manifestou.\n"Polo ben dos 3,5 millóns de pasaxeiros e 45.000 condutores con licenza que dependen de Uber en Londres, continuaremos operando con normalidade e faremos todo o que podamos para traballar con TFL a fin de resolver a situación", agregou Heywood.


«Xeografía de Galicia», unha obra fundamental cun enfoque do século XXI, importante novidade de Xerais « Xerais\n«Xeografía de Galicia», unha obra fundamental cun enfoque do século XXI, importante novidade de Xerais\n11 Novembro 2011\tMonografías,Natureza,Novidades\tXeografía de Galicia, unha obra fundamental cun enfoque do século XXI, coordinada por Mª José Piñeira e Xosé Manuel Santos , é unha das novidades de Xerais para esta tempada.\nXeografía de Galicia afonda nunha ampla visión do país desde a perspectiva da análise territorial, partindo dun enfoque integral no que se investiga a complexa realidade que caracteriza as sociedades actuais cunha óptica xeográfica. Nesta obra abórdanse cuestións clásicas como as que fan referencia aos sectores da pesca, da agricultura, da poboación ou do comercio… pero tamén, cun punto de vista adaptado para entender os procesos globais que definen hoxe os lugares, outros aspectos como a multiplicación de centros comerciais, a nova concepción dos espazos urbanos, o tránsito desde a emigración á inmigración, ou as significativas transformacións do sector primario. Con esta nova Xeografía de Galicia realízase unha achega que actualiza a análise territorial no noso país, incorporando temas novidosos que, malia formaren parte do universo xeográfico, non sempre ocuparon o seu centro: o medio ambiente, o turismo, as relacións internacionais; ou aspectos tan relevantes da cultura como a lingua.\nEtiquetas: María_josé_Piñeira, xeografía_de_galicia, xosé_manuel_santos\tComentarios desactivados en «Xeografía de Galicia», unha obra fundamental cun enfoque do século XXI, importante novidade de Xerais Non hai comentarios


Previsións informativas para o xoves 22 de novembro\nNa Casa do Concello, ROLDA DE PRENSA do alcalde de Santiago, Martiño Noriega, e da vicepresidenta da Deputación da Coruña, Goretti Sanmartín, para presentar o proxecto "Unha gran burla negra". Na rolda tamén estarán o coordinador e o comisario do mesmo, Jorge Liñeira e Daniel López Abel.\nNo Cersia, o alcalde de Santiago, Martiño Noriega, asiste ao acto de celebración do 40º aniversario do 1º Congreso do Sindicato Nacional de CCOO de Galicia.\nNa Casa do Cabido, o alcalde de Santiago, Martiño Noriega, inaugura a exposición "Tres anos de Compostela Ilustrada. Encontro Internacional de Cadernos de Viaxe". Asisten: Gemma Sesar, comisaria da exposición; Belén Hernández, xerente do Consorcio de Santiago; e Juan Conde, responsable de Exposicións do Consorcio.\nNa Casa do Concello, o alcalde de Santiago, Martiño Noriega, recibe a asociación Solidariedade Galega co Pobo Saharauí.\nNa sede do Colexio Médico (San Pedro de Mezonzo, 39), o alcalde de Santiago, Martiño Noriega, asiste ao acto de entrega da Medalla de Honra da Academia Médico-Cirúrxica a Elisardo García Iglesias e Juan Gestal Otero.


Servizos destacados na fin de semana do 4 ao 6 de decembro\nFestas en edificios particulares\nEfectivos do Grupo Operativo Nocturno da Policía Local de Lugo interviñeron en dúas festas de mozos que levaban a cabo nun piso da Avenida de Madrid e nun baixo dun edificio da rúa San Roque.\nNa primeira festa, ás 1:30 horas, detectouse a 8 persoas NON CONVIVENTES no interior da vivenda, levantándose OITO actas de denuncia por infracción á Lei Orgánica de Protección da Seguridade Cidadá, con multas de 601 a 30.000 euros.\nNa segunda festa, ás 2:20 horas, había 10 persoas NON CONVIVENTES no interior do baixo, montando unha mesa para as bebidas con equipo de música e altofalantes (ver fotografías), levantándose DEZ actas de denuncia por infracción á Lei Orgánica de Protección da Seguridade Cidadá, con multa de 601 a 30.000 euros.\nOs axentes acudiron a estes lugares polas denuncias dos veciños debido ao ruído que proviña do seu interior e que imposibilitaba o descanso. Así mesmo 17 persoas que se achaban nestas festas, ausentáronse dos domicilios e transitaron, sen xustificación algunha, pola vía pública a partir das 23:00 horas, polo que foron denunciadas tamén por infracción á Lei Orgánica de Protección da Seguridade Cidadá con multa de 601 a 30.000 euros.\nDesde a Policía Local de Lugo lémbrase que, desde as 0:00 horas do día 4 de decembro, existe unha limitación de permanencia de grupos de persoas en espazos públicos ou privados non superior a 4 persoas, agás que se trate de persoas conviventes e no caso de agrupacións en que se inclúan tanto persoas conviventes como non conviventes, o número máximo será tamén de 4 persoas.\nAsí mesmo mantense a prohibición de circular pola vía pública entre as 23:00 e as 6:00 horas, sen acharse incluído en ningunha das causas de excepción que establece a normativa en vigor.\nNos filtros de seguridade establecidos por efectivos da Unidade Territorial de Policía de Barrio da Policía Local de Lugo, para comprobar o cumprimento da restrición de entrada e saída do termo municipal de Lugo, levantáronse CINCO actas de denuncia por infracción á Lei Orgánica de Protección da Seguridade Cidadá, que levan aparelladas multas de 601 a 30.000 euros.\nAsí mesmo levantáronse CINCO actas de denuncia por infracción á Lei de Saúde de Galicia por transitar pola vía pública sen facer uso da máscara de protección.\nEstas infraccións foron detectadas nas seguintes rúas: Ameneiro, Reiseñor, Angelo Colocci, Enriqueta Otero e Avenida da Coruña.\nSobre as 4:10 horas do día 5 de decembro unha patrulla do Grupo Operativo Nocturno da Policía Local de Lugo é comisionada pola Sala do 092 para que acuda a un edificio da rúa Campos Novos, xa que segundo os veciños nun dos pisos onde vive unha señora de avanzada idade está a emitir golpes que puidesen ser un sinal de auxilio. Os axentes comparecen de inmediato e escoitan golpes provenientes do interior da vivenda polo que acceden ao seu interior, completamente ás escuras, observando a unha muller de 97 anos de idade que se atopa no cuarto de baño, encaixada de pé entre a ducha e o inodoro, coas luces apagadas, emitindo golpes co bastón a modo de auxilio. Que os policías auxilian á señora logrando liberala, comprobando que os limitadores de corrente eléctrica están baixados, polo que os accionan volvendo ter luz a vivenda. Ao comprobar que a anciá non necesita asistencia médica, dáse por finalizada a intervención policial, dando conta aos servizos sociais do Concello.\nSobre as 5:45 horas unha patrulla do devandito Grupo Operativo da Policía Local de Lugo acode a unha vivenda da rúa Montero Ríos xa que unha persoa de avanzada idade caeuse no cuarto de baño e a familiar que a atende era incapaz de levantala. Os policías auxilian á señora de 80 anos, levantándoa do chan do baño e trasladándoa a unha habitación da vivenda, sen que se producirá lesión algunha, rexeitando asistencia médica e quedando ao coidado da familia.\nRuídos molestos en interior de vivendas\nSobre as 1:25 horas do día 5 de decembro, unha patrulla do Grupo Operativo Nocturno da Policía Local de Lugo é comisionada pola Sala do 092 para que se traslade a un edificio da Ronda das Fontiñas, xa que segundo denuncian os veciños, desde unha vivenda proveñen ruídos que imposibilitan o descanso. Os axentes comproban que desde o interior dun piso escóitanse persoas falando en ton moi alto, gritan e mesmo tocan o que parece un tambor, ademais de ladridos dun can, polo que identifican ao responsable, sendo requirido para que cesen as molestias, o que fai ao instante, levantando acta os policías por infracción á Ordenanza de Protección Ambiental.\nSobre as 0,40 horas do día 6 de decembro, unha patrulla do Grupo Operativo Nocturno acode a un edificio da Avenida Fontiñas xa que os veciños queixábanse dos ruídos que proviñan dunha vivenda. Os axentes escoitan desde o rellano das escaleiras volume elevado de música e conversación en ton alto de persoas, procedendo á identificación da responsable, a cal foi requirida para que cesasen as molestias, facéndoo ao instante e comprobando os axentes que se estaba levando a cabo a celebración dun aniversario e que todas as persoas eran conviventes, levantando acta por presunta infracción á Ordenanza de Protección Ambiental.\nA mesma noite patrullas do Grupo Operativo Nocturno da Policía Local de Lugo interviñeron en domicilios da rúa Mariña Española e Lamas de Prado onde os veciños denunciaban ruídos que por actividade humana en ton alto e música a volume excesivo, identificando os responsables, aos que se requiriu para que cesasen a actividade, o que fixeron ao instante, levantando os axentes actas de denuncia por infracción á Ordenanza de Protección Ambiental.\n12:20 horas. Accidente de circulación na rúa Anselmo Sanpedro onde un vehículo en circulación sofre unha desviación na súa traxectoria e choca contra un vehículo estacionado. Danos materiais.\nAccidente de circulación na intersección das rúas Ourense e Poeta Cabanillas, resultando implicados dous vehículos, estando lesionados o condutor e o ocupante dun dos vehículos que, como consecuencia do impacto, sae desprazado contra o muro de peche dun inmoble da rúa Ourense.\n11:00 horas. Accidente de circulación nas interseccións da Avenida de Madrid e Antonio Rosón. Dous vehículos implicados con resultado de danos materiais.\n17:55 horas. Accidente de circulación en Camiño Real. Un vehículo en circulación choca contra un estacionado, rexistrándose danos materiais.\n18:15.- Accidente de circulación na rúa López Guntín. Como no caso anterior un vehículo en circulación choca contra un estacionado, rexistrándose danos materiais.\n18:35 horas. Accidente de circulación en Ronda das Fontiñas ao chocar un vehículo en circulación contra dous vehículos estacionados. O condutor do vehículo causante do sinistro presentaba signos de embriaguez polo que foi sometido ás probas de detección alcohólica lanzando un resultado POSITIVO de 0,94 mg/ l (case cuatriplicaba a taxa máxima permitida), instruíndose dilixencias por un delito contra a seguridade viaria na modalidade de Xuízo Rápido.


Pedro Guerra, Uxía, Mikel Erentxun e Mi Capitán actuarán gratis no Mar de Vigo – A Movida\nPedro Guerra, Uxía, Mikel Erentxun e Mi Capitán actuarán gratis no Mar de Vigo\nPosted on 26 Agosto, 2019 by Redacción\nCatro concertos repartidos en tres días serán os encargados de pechar as actuacións musicais deste verán. Todos serán de balde ata completar aforo (450 persoas) e terán lugar na terraza do auditorio Mar de Vigo. Estas serán o 29 (Pedro Guerra e Uxía) e o 31 de agosto (Mikel Erentxun) e o 7 de setembro (Mi Capitán).\nOs concertos de Vigo en Festas xa vai unhas semanas que remataron, pero no Concello tiñan gardados catro máis para despedir o verán. O primeiro será este xoves 29 coa dobre actuación de Pedro Guerra e Uxía. O cantautor tinerfeño presentará a versión remasterizada de Golosinas 2018, un dos discos máis influíntes da música nacional dos 90. Nel comparte micrófono con artistas como Pablo López, Rozalén ou Juanes. Pola súa banda, Uxía é unha das voces máis destacadas da música autóctona, abandeirando o folk en galego desde hai décadas.\nO sábado 31 de agosto será a quenda de Mikel Erentxun, quen chega coa xira El último vuelo del hombre bala, o nome do seu último traballo que vén de sacar este ano. O ex vocalista de Duncan Dhu leva desde comezos dos 90 coidando a súa carreira en solitario, gozando dun gran respecto como autor.\nPor último, a música indie de Mi Capitán soará no Mar de Vigo o sábado 7 de setembro. A banda, formada por membros de Love of Lesbian, Egon Soda e Standstill fundouse no 2013 a modo de divertimento entre todos estes músicos barceloneses, que pouco a pouco foi collendo forma ata convertirse nun proxecto definido e sólido.\nAs invitacións para os dous primeiros concertos poderán retirarse na billeteira do Auditorio Mar de Vigo o día 28 de agosto en horario de 10:00 a 14:00 e de 16:00 a 20:00 horas. O día 6 de setembro, co mesmo horario tamén na billeteira do Auditorio, para o de Mi Capitán. Todos eles serán ás 20:30 na terraza do auditorio, cunha capacidade para 400 persoas.\nauditorio mar de vigo concertos en vigo conciertos gratis en vigo conciertos terraza mar de vigo entradas conciertos terraza mar de vigo gratis Mi Capitán Mikel Erentxun Pedro Guerra Uxía Vigo